**Pripomíname našim občanom, že od 15. februára 2021** do **31. marca 2021** prebieha s**čítanie obyvateľov.**

Ak ste sa ešte nesčítali, sčítajte seba a pomôžte sčítať sa aj svojim blízkym na www.sčítanie.sk.

Povinnosť sčítať sa vyplnením sčítacieho formulára majú **všetci obyvatelia Slovenskej republiky** (každý, kto má **v Slovenskej republike trvalý, prechodný alebo tolerovaný pobyt)**. Obyvateľom sa zároveň rozumie aj **občan Európskej únie**,  ktorý má na území Slovenskej republiky obvyklý pobyt.

Za neplnoletého obyvateľa a za obyvateľa, ktorý nie je spôsobilý na právne úkony má povinnosť vyplniť sčítací formulár jeho zákonný zástupca.

Údaje, ktoré obyvateľ počas sčítania do formulára uvedie sa vzťahujú k **rozhodujúcemu okamihu sčítania**, teda k **1. januáru 2021**.

**Sčítací formulár nájdete na webovej stránke www.scitanie.sk**. Sčítať sa môžete aj cez mobilnú aplikáciu SODB 2021, ktorá bude počas doby sčítania obyvateľov dostupná pre operačné systémy Android a iOS.

Ak sa**nemôžete alebo neviete sčítať sami**máte možnosť využiť službu**asistovaného sčítania.**

**Termín asistovaného sčítania sa z dôvodu pandemickej situácie posúva na obdobie 1. 4. 2021 – 31. 10. 2021.**

Zároveň si dovoľujeme občanov upozorniť, že nesplnením zákonnej povinnosti sčítať sa, sa občan dopúšťa správneho deliktu podľa § 29 zákona č. 223/2019 Z.z. o sčítaní obyvateľov, domov a bytov v roku 2021 a o zmene a doplnení niektorých zákonov, za ktorý mu môže byť v súlade s § 30 uložená pokuta.